ปองศักดิ์ รัตนพงษ์

ปองศักดิ์ รัตนพงษ์ ชื่อเล่น อ๊อฟ เป็นนักร้องและนักแสดง ที่แจ้งเกิดจากรายการ เรียลลิตี้โชว์ ทรู อะคาเดมี แฟนเทเชีย ปี 1 (ในขณะนั้นยังเป็น ยูบีซี อะคาเดมี่ แฟนเทเชีย)
ปัจจุบันเป็นเจ้าของผลงานเพลงที่ได้รับความนิยมมากมาย ภายใต้สังกัด จีเอ็มเอ็ม แกรมมี่
ประวัติ.
ปองศักดิ์ รัตนพงษ์ เกิดวันที่ 22 มีนาคม พ.ศ. 2528 ที่อำเภอฮอด จังหวัดเชียงใหม่ เป็นบุตรคนที่ 4 ซึ่งเป็นคนสุดท้องของประยูร แซ่เฮง และอรุณี รัตนพงษ์ (เสียชีวิตแล้ว) จบการศึกษาระดับประถมจากโรงเรียนเทพสัมฤทธิ์วิทยา จบการศึกษาระดับมัธยมจากโรงเรียนเชียงใหม่คริสเตียน จบการศึกษาระดับ ปวช.จาก โรงเรียนไทยวิจิตรศิลป์ เชียงใหม่ 
อ๊อฟ เคยจะเรียนต่อคณะศิลปกรรมศาสตร์ มหาวิทยาลัยศรีนครินทรวิโรฒ แต่ก็ไม่มีโอกาสได้เรียน เพราะช่วงนั้นยังติดการประกวด
เมื่อกลางปี พ.ศ. 2547 อ๊อฟได้รับเลือกให้เป็น 1 ใน 12 นักล่าฝัน เจ้าของรหัส V6 ผ่านเข้าสู่โครงการ ยูบีซี อะคาเดมี่ แฟนเทเชีย ปี 1 ซึ่งมีรูปแบบเป็นรายการ เรียลลิตี้โชว์ ที่ผู้ชมสามารถชมชีวิตนักล่าฝันได้ตลอด 24 ชั่วโมง และสามารถร่วมโหวตให้กับเหล่าบรรดานักล่าฝัน เพื่อให้สามารถอยู่ในโครงการได้จบครบจำนวน 9 สัปดาห์ ซึ่งในแต่ละสัปดาห์ผู้ชมจะได้รับชมคอนเสิร์ต ที่นักล่าฝันจะมาร้องเพลงตามโจทย์เพลงที่เปลี่ยนแปลงไปทุกสัปดาห์ ซึ่งอ๊อฟก็แสดงความสามารถจนชนะใจแฟน ๆ โหวตให้อ๊อฟอยู่ถึงนัดชิงชนะเลิศ และได้ตำแหน่งรองอันดับ 2 ไปครอง
วงการบันเทิง.
ภายหลังจากความสำเร็จของรายการ ยูบีซี อะคาเดมี่ แฟนเทเชีย ปี 1 บริษัท ยูบีซี จึงเซ็นสัญญา มอบหมายให้ จีเอ็มเอ็ม แกรมมี่ บริหารนักล่าฝันทั้ง 11 คน และได้ออกอัลบั้มเดี่ยวพร้อม ๆ กับเพื่อนกลุ่ม V friends ซึ่งประกอบไปด้วย อ๊อฟ, วิทย์, จีน, ซีแนม, ปอ และน้ำตาล เมื่อ 14 ธันวาคม 2547
โดยอัลบั้มแรกของอ๊อฟ ใช้ชื่อว่า AOF : V Friends เพลง “จากคนรักเก่า” และ “Would U Please” เป็นเพลงสร้างชื่อของอ๊อฟในฐานะศิลปินหน้าใหม่ ส่งผลทำให้อ๊อฟได้รับรางวัล ศิลปินหน้าใหม่ยอดนิยม แชนแนลวีไทยแลนด์ ครั้งที่ 4 เมื่อ 17 พฤษภาคม 2548
เพลงสร้างชื่อเสียงต่อมาคือเพลง "ตะวันยังมีให้เห็น" จากอัลบั้มพิเศษ A3 Music Project และเพลง "อย่าใกล้กันเลย" เพลง cover จากอัลบั้ม Gift
อัลบั้มที่ 2 ใช้ชื่อว่า To Be Continued มีเพลงที่เป็นที่นิยม คือเพลง "หยุดไม่ได้...ขาดใจ" และ เพลง "คำถามที่ต้องตอบ" เป็นเพลงที่อ๊อฟถ่ายทอดอารมณ์เพลง และแสดงมิวสิกวิดีโอเป็นคนบ้าได้เป็นอย่างดี
อัลบั้มที่ 3 Offering Love เพลง "ของที่เธอไม่รัก" เป็นเพลงฮิตเพลงแรก ตามด้วยเพลง "แทงข้างหลัง...ทะลุถึงหัวใจ" ด้วยเนื้อเพลงที่โดนใจ การถ่ายทอดบทเพลง รวมถึงมิวสิกวิดีโอภาคต่อคนบ้าที่อ๊อฟแสดงออกมา จนเป็นข่าวดังว่าชักนำคนฆ่าตัวตาย? ส่งผลให้เพลงนี้ไต่อันดับชาร์ตเพลงตามคลื่นวิทยุต่าง ๆ อย่างรวดเร็ว
ผลงานเพลงอัลบั้มเดี่ยวชุดที่ 4 ใช้ชื่อว่า This is...Aof มีเพลงที่เป็นที่นิยม คือเพลง "เหตุผล 108" "ผิดทั้ง 2 คน" "เธอไม่รัก" รวมทั้งเพลงสุดฮิต "จุดอ่อนของฉันอยู่ที่หัวใจ" เพลงประกอบละครดัง "สวรรค์เบี่ยง" ทางช่อง 3 จนติดอันดับครองแชมป์อันดับ 1 มากมาย
ผลงานเพลงอัลบั้มเดี่ยวชุดที่ 5 Life is Colorful มีเพลงที่เป็นที่นิยม คือเพลง คือเธอหรือยัง อยากให้รู้...รักไม่มีวันเปลี่ยน ผู้ชายคนนี้กำลังหมดแรง และฝุ่นละออง พร้อมกับมีผลงานเพลง "เธอคือดวงใจของฉัน" เพลงประกอบละคร "ดวงใจอัคนี" ทางช่อง 3
ล่าสุด ผลงานเพลงอัลบั้มเดี่ยวชุดที่ 6 ชื่อ "The Illusion of Love" มีเพลงที่ฮิตติดชาร์ตอย่างเช่น "ของตาย" "เรื่องจริงยิ่งกว่านิยาย" และ "ความเจ็บยังคงหายใจ" ซึ่งส่วนหนึ่งแต่งขึ้นมาจากเหตุการณ์ในชีวิตจริงของอ๊อฟ และเรื่องราวใน Club Friday
จุดยืนทางการเมือง.
เดิมปองศักดิ์สนับสนุนการชุมนุมของ กปปส. แต่ภายหลังได้หันมาสนับสนุนการประท้วงในประเทศไทย พ.ศ. 2563–2564 ทั้งยังได้พูดคุยกับ ปวิน ชัชวาลพงศ์พันธ์ เกี่ยวกับสถานการณ์การชุมนุมภายหลังจากการสลายการชุมนุมที่แยกปทุมวัน พ.ศ. 2563 ทั้งยังได้เรียกร้องการแสดงความคิดเห็นทางการเมืองและสิทธิเสรีภาพจนถูกภรรยาของผู้บริหารช่องดังขออันฟอลโลว์ แต่ตัวเองไม่ได้สนใจ 
ผลงานเพลง.
"บทความหลัก: รายชื่อผลงานเพลงของปองศักดิ์ รัตนพงษ์"
รางวัล.
อ๊อฟ ได้รับรางวัล ศิลปินหน้าใหม่ยอดนิยม จาก Channel [V] Thailand และรางวัล Teen Choice's Awards จากนิตยสาร Seventeen จากผลงานในอัลบั้มแรก และในอัลบั้มต่อมาผลงานเพลงต่างได้รับความนิยม และได้รับรางวัลจากหลายสถาบันในหลายปี เช่น รางวัลเพลงรักแห่งปี จากนิตยสาร in รางวัลศิลปินชายยอดเยี่ยมสุดซี้ด จากคลื่น Seed 97.5 รางวัลนักร้องชายยอดนิยม จาก Star Entertainment Awards เป็นต้น
ภาพลักษณ์.
ผลการสำรวจความนิยมจากโพลล์สถาบันต่างๆ